Razie de amploare în zona Horodnic de Sus-Rădăuți. Trei hoți care au furat costume populare de valoare reținuți pentru 24 de ore. Amenzi de peste 20.000 de lei
În cursul zilei precedente Poliţia municipiului Rădăuți a organizat o razie în sistem integrat, fiind angrenate toate structurile din cadrul subunității, precum și lucrători din cadrul Secțiilor de poliție rurale arondate.
Concepția de acțiune a fost una preventiv-reactivă și s-a acționat pentru asigurarea ordinii și liniștii publice și siguranței cetățeanului, pentru combaterea faptelor de natură judiciară, descoperirea autorilor și tragerea la răspundere penală pentru faptele săvârșite. Totodată, s-a avut în vedere prevenirea și combaterea faptelor penale și contravenționale la regimul rutier și implicit generarea unui sentiment de siguranță participanților la traficul rutier pe întreaga zonă de responsabilitate a subunității. O atenție aparte a fost acordată zonei Horodnic de Sus, prin prisma poziționării dar și urmare a analizei situației operative înregistrate.
Având în vedere evoluţia situaţiei operative şi a indicatorilor dinamici pe linie de poliţie rutieră înregistraţi în ultima perioadă la nivelul zonei de competență a Poliției Municipiului Rădăuți, pentru prevenirea şi descurajarea faptelor de natură penală şi contravenţională, asigurarea vizibilităţii elementului poliţienesc în mediul stradal în scopul menţinerii unui climat de ordine şi siguranţă publică, pe raza com.Horodnic de Sus și pe tronsoanele rutiere adiacente comunei Horodnic de Sus au fost organizate filtre cu oprirea totală a traficului, la care au participat poliţişti din cadrul Poliției Municipiului Rădăuți (Biroul Investigații Criminale, Biroul Ordine Publică, Compartimentul Rutier, Compartimentul Criminalistic), dar și luptători ai Serviciului Acțiuni Speciale Suceava și polițiști de la cele două Secții de poliție rurală.
În cadrul raziei au fost desfășurate 5 percheziții domiciliare și puse în executare un număr de 9 mandate de aducere.
Cu ocazia perchezițiilor domiciliare efectuate au fost identificați și conduși la sediul Secției 3 Poliție Rurală Marginea bărbații bănuiți de comiterea faptei de furt calificat comisă în perioada 15-16.02.2024 în dauna unei persoanei vătămate din com.Horodnic de Sus, ocazie cu care autorii au sustras bunuri în valoare de aproximativ 20.000 lei (costume populare de valoare și articole vestimentare de port tradițional care au fost ulterior comercializate).
De asemenea, în urma perchezițiilor au fost identificate și ridicate mai multe bunuri ce urmează să fie exploatate atât în dosarul cauzei, cât și în alte dosare aflate în lucru la nivelul secției, precum și telefoane mobile și alte bunuri care interesează cauza.
În baza probatoriului adminstrat de către lucrătorii de poliție judiciară din cadrul Secției 3 Poliție Rurală Marginea, au fost reținuți preventiv pentru o perioadă de 24 ore, trei bărbați bănuți de comiterea faptelor. De asemenea, în cadrul raziei s-a acționat în filtre fixe cu efective mărite pe principalele artere de circulație cu risc accidentogen ridicat de pe raza comunei Horodnic de Sus.
Astfel, au fost aplicate 46 de sancțiuni contravenționale în valoare de peste 20.000 lei, a fost reținut un permis de conducere și au fost retrase 5 certificate de înmatriculare și un set de plăcuțe cu numere de înmatriculare.
În filtrele constituite au fost legitimate 120 de persoane și controlate 68 de autovehicule, fiind identificat și un transport ilicit de material lemnos.